paragraph_text: Stefani Joanne Angelina Germanotta (New York City, New York, 28. ožujka 1986.), poznatija po umjetničkom imenu Lady Gaga, američka je kantautorica, producentica i glumica. Odrasla u New Yorku, Lady Gaga, starija od dvije sestre, pohađala je rimokatoličku školu Convent of a Sacred Heart, a kasnije započela studij na Tisch School of Arts Sveučilišta u New Yorku. Studiranje je prekinula radi usredotočavanja na svoju glazbenu karijeru te je počela nastupati na rock glazbenoj sceni u Manhattanovom Lower East Sideu. Krajem 2007. godine potpisala je ugovor s izdavačkom kućom Interscope Records. Zaposlena kao tekstopisac za diskografsku kuću Interscope, privukla je pozornost pjevača Akona koji je prepoznao njene vokalne sposobnosti i s kojim je potpisala ugovor za ulazak u njegovu vlastitu producentsku kuću pod okriljem Interscopea - Kon Live Distribution.